SKRIFTLIG FORESPØRGSEL E-1619/02

af Stavros Xarchakos (PPE-DE) til Kommissionen

(6. juni 2002)

Om: Gennemførelse af den tredje fællesskabsstøtteramme i Grækenland

Ifølge offentliggørelser i den græske presse har kommissær Michel Barnier i form af skrivelser til premierminister Simitis, trafikminister Christodoulakis og økonomiminister Verelis udsendt en indledende advarsel vedrørende udnyttelsen af bevillingerne under den tredje fællesskabsstøtteramme. I presseartiklerne nævnes det, at skrivelserne er dateret den 18. april 2002 og omhandler konkrete problemer såsom gennemførelse af infrastrukturprojekter uden, at der først var foretaget undersøgelser, overskridelse af budgetter samt usikkerhed med hensyn til gennemførelsen af infrastrukturprojekter frem til 2008 m.m.

Den græske presse nævner, at det ikke er første gang, Barnier forsøger at bevidstgøre den græske regering om disse problemer, eftersom der allerede tidligere er blevet sendt skrivelser til Simitis, Papantoniou og Pachtas.

Hvor mange gange har Barnier rettet skrivelser til den græske premierminister og de ansvarlige ministre om fremskyndelse af udnyttelsen af midlerne under den tredje fællesskabsstøtteramme? Er det sandt, at man fra 2003 vil begynde at nedskære og annullere programmer, der er mere end to år forsinkede? På hvilke områder er disse forsinkelser blevet konstateret, og hvilke store infrastrukturprojekter er berørte? Er det sandt, at Kommissionen nægter at udbetale beløb til dækning af yderligere omkostninger i forbindelse med projekter under den anden fællesskabsstøtteramme i de tilfælde, hvor det er konstateret, at budgettet for et projekt er blevet overskredet? Ved Kommissionen, om den græske regering vil dække disse yderligere omkostninger fra det græske statsbudget?

Svar afgivet på Kommissionens vegne af Michel Barnier

(19. juli 2002)

De presseartikler, der nævnes af det ærede medlem, vedrører en brevveksling mellem Kommissionen og de kompetente græske myndigheder angående resultaterne af Kommissionens kontrol

af tre projekter på jernbaneforbindelsen mellem Patras og Grækenlands grænse mod nord, som medfinansieres af Samhørighedsfonden. En sådan kontrol er normal praksis i fondens daglige arbejde. Faktisk er det således, at forordningen om Samhøringsfonden(1) indeholder bestemmelser om, at resultaterne af kontrollen af projekter skal gennemgås i samarbejde med de berørte nationale myndigheder. Man er igang med dette.

For så vidt angår anvendelse af frigørelse ex officio n+2-reglen efter artikel 31, stk. 2 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2), er det for tidligt at bestemme for hvilke programmer og for hvilke beløb denne regel eventuelt bør anvendes. For så vidt angår Grækenland finder denne regel først anvendelse fra udgangen af 2003, fordi de første forpligtelser for perioden 2000-2006 blev indgået i 2001.

For programmeringsperioden 1994-1999 er slutdatoen for udgifters støtteberettigelse blevet fastsat til 31. december 2001. Medlemsstaterne har seks måneder, dvs. indtil 30. juni 2002, til at indsende de endelige udgiftserklæringer og de endelige økonomiske rapporter for programmernes gennemførelse, og eventuelle klagesager skal være afsluttet senest den 31. marts 2003. Kommissionen kan derfor på nuværende tidspunkt ikke give nogen oplysninger om afslutningen af de græske programmer.

(1) Rådets forordning (EF) nr. 1264/1999 af 21. juni 1999 om ændring af forordning (EF) nr. 1164/94 om oprettelse af Samhørighedsfonden EFT L 161 af 26.6.1999.

(2) EFT L 161 af 26.6.1999.